Povratak na klupu Bijelih: Igor Tudor od siječnja novi trener Hajduka!

Nakon gotovo pet godina Igor Tudor će početkom siječnja ponovno preuzeti klupu Hajduka. Četrdesetjednogodišnji splitski nogometni stručnjak povest će momčad na zimske pripreme 2020. godine. Prvi službeni dvoboj novoimenovanog stratega Bijelih, nakon 2015. godine, očekuje početkom veljače u prvenstvenom ogledu s Varaždinom.

Klupa Hajduka bila je 2013. godine prvi samostalni trenerski angažman proslavljenog Hajdukovog igrača i reprezentativca. Netom nakon preuzimanja Bijelih Tudor je potpisao osvojeni Hrvatski nogometni kup u kojem su hajdukovci u dvije odigrane utakmice svladali zagrebačku Lokomotivu.

Trener Hajduka u prvom mandatu bio je od travnja 2013. pa sve do veljače 2015. godine, a kroz tri sezone vodio je Bijele u ukupno 77 službenih utakmica afirmiravši brojne mlade igrače ponikle u omladinskom pogonu. U međuvremenu je vodio grčki PAOK, turske klubove Karabukspor i Galatasaray, a dvaput je bio trener talijanskog Udinesea.





Bio je u stručnom stožeru Eduarda Reje u sezoni 2009/10, a radio je u Hajdukovoj Akademiji kao trener kadeta prije prvog dolaska na klupu Bijelih.

Za Hajduk je kao igrač debitirao 11. listopada 1995. godine u kup susretu protiv Marsonije, a ukupno je u bijelom dresu upisao 127 nastupa uz 11 postignutih golova. Iz Hajduka je otišao 1998. u talijanski Juventus gdje ostvario neke od najznačajnijih uspjeha u svojoj bogatoj igračkoj karijeri koju je okončao u ljeto 2008. tamo gdje je i započeo, u najdražem Hajdukovom dresu. Osvajač je reprezentativne bronce na Svjetskom prvenstvu 1998. godine u Francuskoj.

23/12/2019 - 13:20 sati

Klub

Foto: Miro Gabela / hajduk.hr